Lynn Harrell (gebore op 30 Januarie 1944) is 'n Amerikaanse tjellis. Harrell was gebore in 'n musikale gesin in New York Stad: sy vader was die bariton Mack Harrell en sy moeder, Marjorie McAlister Fulton (1909–1962), was 'n violis. Op 8-jarige ouderdom het hy besluit om die tjello te leer speel. Toe hy twaalf jaar oud was, het sy gesin na Dallas, Texas, getrek waar hy onder Lev Aronson (1912–1988) studeer het. Nadat hy Denton High School bygewoon het, het Harrel by die Juilliard-skool in New York onder Leonard Rose en toe by die Curtis Instituut van Musiek in Philadelphia onder Orlando Cole studeer. Hy het in 1961 sy buiging gemaak toe hy saam met die New York Filharmoniese Orkes by Carnegie Hall gespeel het. Harrel se vader het in 1960 toe hy vyftien jaar oud was aan kanker gesterf. In November 1962, toe hy agtien jaar oud was, het sy moeder aan beserings beswyk wat gedurende 'n motorvoertuigongeluk waarby twee motors betrokke was gely is, toe sy van Denton na Fort Worth gereis het saam met die pianis Jean Mainous ten einde 'n uitvoering te gee.